У Вікіпедыі ёсць артыкулы пра іншых асоб з прозвішчам Сачанка.

На Першамайскай дэманстраціі. Янка Сіпакоў, Іван Навуменка, Ніна Маеўская, Барыс Сачанка, Юрась Свірка. 1958 год.
**Барыс Іванавіч Сачанка** (15 мая 1936, в. Вялікі Бор, Хойніцкі раён, Гомельская вобласць — 5 ліпеня 1995) — беларускі пісьменнік, перакладчык і выдавец. Бацька беларускай паэтэсы і літаратуразнаўца Святланы Явар і журналісткі і пісьменніцы Галіны Багданавай.

Біяграфія
---------

Бацька, Іван Мікалаевіч, працаваў у хімлясгасе. Маці, Вера Міхайлаўна, працавала ў калгасе, але мусіла шмат клапаціцца пра дзяцей, якіх у сям’і было сямёра. У 1943 годзе фашысты спалілі Вялікі Бор, а ў чэрвені таго ж года, Барыс, разам з бацькамі, быў вывезены ў Германію. Працаваў на ферме нямецкага землеўласніка. Затым быў лагер перамешчаных асоб. Вярнуўся на радзіму ў 1945 годзе.

У 1955 годзе Сачанка паступае на аддзяленне журналістыкі філалагічнага факультэта БДУ, скончыў у 1960. Падчас вучобы ва Універсітэце (з 1958) пачаў працаваць у часопісе «Вожык».

Друкаваць свае творы Барыс Сачанка пачаў яшчэ будучы студэнтам. У 1956 годзе часопіс «Маладосць» надрукаваў апавяданне «Плынь». У сааўтарстве з Янкам Сіпаковым і Рыгорам Барадуліным пад псеўданімамі І. Сібарсач ці Р. Сібарсач змяшчалі ў «Вожыку» вострыя і надзённыя крытычныя нататкі, артыкулы, гумарэскі, сатырычныя замалёўкі.

У 1960—1976 гадах працаваў у аддзеле прозы часопіса «Полымя», у 1976—1986 — сакратар праўлення СП БССР. З 1986 — загадчык рэдакцыі перакладной замежнай літаратуры выдавецтва «Мастацкая літаратура». У 1993—1995 гадах — галоўны рэдактар выдавецтва «Беларуская Энцыклапедыя».

Прымаў удзел у рабоце XXXV сесіі Генеральнай Асамблеі ААН (1980). Член Саюза пісьменнікаў СССР (з 1960).

Творчасць
---------

### Уласныя творы

* 1960 — «Плынь» */ дэбют, апавяданне ў часопісе «Маладосць»*

**Кнігі прозы:**

* 1960 — «Дарога ішла праз лес» */ кніга прозы*
* 1962 — «Барвы ранняй восені»
* 1964 — «Зямля маіх продкаў»
* 1966 — «Пакуль не развіднела»
* 1968 — «Апошнія і першыя»
* 1971 — «Дарогі»
* 1971 — «Аксана»
* 1973 — «Памяць»
* 1976 — «Тры аповесці»
* 1978 — «Ваўчыца з Чортавай Ямы»
* 1987 — «Горкая радасць вяртання»
* 1989 — «Вечны кругазварот»
* 1989 — «Родны вугал»

**Раман**

* 1975 — «Чужое неба»

**Трылогія**

* «Вялікі Лес» (1980, 1982, 1984)

**Кнігі гумару і сатыры**

* 1966 — «Вол-фігурыст»
* 1969 — «Халасцяк»

**Кнігі крытыкі і эсэістыкі**

* 1985 — «Жывое жыццё»
* 1990 — «Сняцца сны аб Беларусі…»

**Кнігі для дзяцей**

* 1986 — «Кошык малін»
* 1987 — «Бабка Адарка»

У 1981 выйшлі Выбраныя творы ў 2 тамах.

### Пераклады

Перакладаў з сербскай, славацкай, польскай моў. Пераклаў на беларускую мову аповесць Я. Гуцалы «Школьны хлеб» (1976), П. Андрэева (П. Абрасімава) «Аповесць пра майго сябра» (1979), кнігу аповесцей і апавяданняў І. Андрыча «Трывожны год» (1978), п’есы А. Салынскага «Барабаншчыца» (пастаўлена ў 1978) і А. Галіна «Апошняе спатканне» (пастаўлена ў 1980), паасобныя творы М. Прышвіна, С. Нікіціна, У. Багамолава, П. Мірнага, М. Кацюбінскага, Ф. Крайцвальда і інш.

### Укладальнік кніг

Укладальнік кніг аповесцей і апавяданняў Я. Гушчы «Пан Грацыян і іншыя» (1976), Я. Івашкевіча «Дзяўчына і галубы» (1977), выбранай прозы М. Булгакава (1985), Ф. Салагуба (1987), Б. Пільняка (1988), У. Набокава (1989), зборніка паэзіі Л. Геніюш «Белы сон» (1990), 2-томнай «Анталогіі рускага савецкага апавядання» (1987). У часопісах «Полымя», «Маладосць», «Спадчына», штотыднёвіку «Літаратура і мастацтва» апублікаваў (з прадмовамі і каментарыямі) забытыя ці малавядомыя і зусім невядомыя творы Я. Купалы, Я. Коласа, В. Ластоўскага, К. Сваяка, Л. Геніюш, У. Жылкі, У. Клішэвіча, А. Салаўя і інш. Напісаў сцэнарый дакументальнага фільма «Алесь Гарун» (зняты ў 1990).

Узнагароды
----------

* Два ордэны «Знак Пашаны»
* Медаль Францыска Скарыны
* Лаўрэат Дзяржаўнай прэміі БССР імя Якуба Коласа (1982) за кнігу «Ваўчыца з Чортавай Ямы»
* Лаўрэат Літаратурнай прэміі СП Беларусі імя І.Мележа (1991) за кнігу «Сняцца сны аб Беларусі…».

Зноскі
------

1. ↑  Boris Ivanovič Sačenko // Gran Enciclopèdia Catalana — Grup Enciclopèdia, 1968.<a href='https://wikidata.org/wiki/Track:Q18696256'></a><a href='https://wikidata.org/wiki/Track:Q2664168'></a>

Літаратура
----------

* Сачанка Барыс // Беларускія пісьменнікі (1917—1990): Даведнік / Склад. А. К. Гардзіцкі. Нав. рэд. А. Л. Верабей. — Мн.: Мастацкая літаратура, 1994. — 653 с.: іл. — 22 000 экз. — ISBN 5-340-00709-X.
* Сачанка Барыс // Беларускія пісьменнікі: Біябібліяграфічны слоўнік. У 6 т. / пад рэд. А. І. Мальдзіса. — Мн.: Беларуская Энцыклапедыя, 1992—1995.
* Сачанка Барыс Іванавіч // Беларусь: энцыклапедычны даведнік / Рэдкал. Б. І. Сачанка (гал. рэд.) і інш.; Маст. М. В. Драко, А. М. Хількевіч. — Мн.: БелЭн, 1995. — С. 648. — 800 с. — 5 000 экз. — ISBN 985-11-0026-9.
* *Савік Л. С.* Пад мірным небам Бацькаўшчыны. Нарыс творчасці Барыса Сачанкі. — Мінск. 1986. — 120 с.

Спасылкі
--------

|  |  |
| --- | --- |
| commons: | Барыс Іванавіч Сачанка на Вікісховішчы |

* *Анатоль Астапенка.*. Барыс Сачанка. Ён шчыра служыў Бацькаўшчыне **(нявызн.)**(недаступная спасылка). Архівавана з першакрыніцы 28 лютага 2022.
* Барыс Сачанка — віртуальны музей аднае асобы

|  |  |
| --- | --- |
| ⚙️   Слоўнікі і энцыклапедыі | Вялікая каталанская |
| 

| Нарматыўны кантроль |
| --- |
| BNF: 125601375 · CiNii: DA05094169 · GND: 12260797X · ISNI: 0000 0003 9821 6848 · LCCN: n83229240 · NKC: js2008400541 · NLA: 35141172 · NTA: 074727737 · NUKAT: n94005687 · SUDOC: 177851414, 166755699 · VIAF: 219065678 · БАП: 129141 |

 |